પ્રભુની પ્રાર્થના કરવાની ઉત્તમ રીત કઇ? ભીના હૃદયે એનો આભાર માનવો, એ જ ઉત્તમ પ્રાર્થના ગણાય. તમે અત્યાર સુધીમાં કેટલીવાર મરતાં બચી ગયાં એની ગણતરી શક્ય છે કે? તમે હાઇવે પર તમારી કારમાં અમદાવાદથી સુરત કે જામનગર પહોંચો, ત્યારે ઓછામાં ઓછા એકાદ હજાર વાર બચી ગયા! પ્રત્યેક મિનિટે ગમખ્વાર અકસ્માત થઇ શક્યો હોત. ભગવાન વિષ્ણુનું એક નામ છે: ‘અનુકૂલ.’ જો ભગવાન પાધરો (અનુકૂલ) ન હોય, તો તમે વિમાનમાં અમદાવાદથી અમેરિકા નિર્વિઘ્ને ન જઇ શકો. આવી હજારો-લાખો અનુકૂળતા કરી આપનારનો આભાર માનવામાં રહેલી પ્રાર્થના માટેનો મંત્ર છે: ‘અનુકૂલ: શતાવર્ત:!’